CELEX: 62011CN0238
Language: el
Date: 2011-05-19 00:00:00
Title: Υπόθεση C-238/11: Προσφυγή της 19ης Μαΐου 2011 — Γαλλική Δημοκρατία κατά Ευρωπαϊκού Κοινοβουλίου

30.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 226/13
            
         Προσφυγή της 19ης Μαΐου 2011 — Γαλλική Δημοκρατία κατά Ευρωπαϊκού Κοινοβουλίου
   (Υπόθεση C-238/11)
   2011/C 226/25
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Γαλλική Δημοκρατία (εκπρόσωποι: E. Belliard, G. de Bergues και A. Adam)
   
      Καθού: Ευρωπαϊκό Κοινοβούλιο
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να ακυρώσει την απόφαση του Ευρωπαϊκού Κοινοβουλίου, της 9ης Μαρτίου 2011, περί καθορισμού του ημερολογίου προγράμματος των περιόδων συνόδου του Κοινοβουλίου για το έτος 2013·
            
         
               —
            
            
               να καταδικάσει το Ευρωπαϊκό Κοινοβούλιο στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσφεύγουσα προβάλλει προς στήριξη της προσφυγής της ένα λόγο ακυρώσεως, ο οποίος αντλείται, αφενός, από παράβαση του πρωτοκόλλου αριθ. 6 περί καθορισμού της έδρας των θεσμικών οργάνων και ορισμένων εκ των λοιπών οργάνων, οργανισμών και υπηρεσιών της Ευρωπαϊκής Ενώσεως, το οποίο έχει επισυναφθεί στη ΣΕΕ και στη ΣΛΕΕ, και του πρωτοκόλλου αριθ. 3 περί καθορισμού της έδρας των θεσμικών οργάνων και ορισμένων εκ των λοιπών οργάνων, οργανισμών και υπηρεσιών της Ευρωπαϊκής Ενώσεως, το οποίο έχει επισυναφθεί στη Συνθήκη ΕΚΑΕ, και, αφετέρου, από μη τήρηση της αποφάσεως του Δικαστηρίου της 1ης Οκτωβρίου 1997, C-345/95, Γαλλία κατά Κοινοβουλίου, Συλλογή 1997, σ. I-5235.
   Κατά τη Γαλλική Κυβέρνηση, προβλέποντας ότι η χρονική διάρκεια δύο εκ των δώδεκα περιόδων μηνιαίων συνόδων της ολομελείας που πρέπει να πραγματοποιούνται ετησίως στο Στρασβούργο θα μειωθεί από 4 σε 2 ημέρες, ενώ οι εν λόγω δύο σύνοδοι θα πραγματοποιηθούν, το 2013, κατά τη διάρκεια της ιδίας εβδομάδας, το Ευρωπαϊκό Κοινοβούλιο επιδίωξε να καταστρατηγήσει τον κανόνα βάσει του οποίου οι δώδεκα περίοδοι μηνιαίων συνόδων της ολομελείας, περιλαμβανομένης της συνόδου για τον προϋπολογισμό, πραγματοποιούνται στο Στρασβούργο. Η προσβαλλόμενη απόφαση έχει στην πράξη ως αποτέλεσμα να καταργεί τη μία εκ των δώδεκα περιόδων μηνιαίων συνόδων της ολομελείας που πρέπει να πραγματοποιούνται ετησίως στο Στρασβούργο. Επομένως, σκοπεί αποκλειστικώς στη μείωση της χρονικής διάρκειας της παρουσίας των ευρωβουλευτών στην έδρα του Ευρωπαϊκού Κοινοβουλίου, χωρίς τούτο να επιβάλλεται από λόγους σχετικούς με την εσωτερική οργάνωση των εργασιών αυτού του θεσμικού οργάνου.